vedere pe care-l aduc în mişcarea teatrală, de consecvenţa cu care-şi respectă acest punct 
de vedere. Nuanţele încep pe urmă: dacă scrie la o revistă de specialitate, i-aș cere cri- 
ticului subtilitate, detalii. argumentări teoretice de cel mai înalt nivel; dacă scrie la 
„Informaţia Bucureștiului“, să scrie concis, limpede, accesibil. Esenţa judecății sale nu 
suportă însă rabat; consemnarea neutră și superficială demască întotdeauna echivocul 
gîndirii, neclaritatea ţelului. 


DUMITRU SOLOMON 


Critic dramatic 


CRITICA CRITICII CRITICII 


(Simple marginalii la o discuție) 


Mărturisesc că, văzind titlul anchetei iniţiate de revista „Teatrul“, am intrat în 
panică. „Cum stăm cu critica teatrală“ — scrie cu litere mari și negre pe prima pagină 
a revistei (nr. 10), după care urmează un semn de întrebare imens, negru, prevestitor 
de rele. E şi natural să te tulbure o asemenea întrebare. Cînd ai ajuns să te întrebi — 
şi să-i întrebi și pe alţii — cum stăm cu ceva, înseamnă că stăm prost, catastrofal, pe 
marginea prăpastiei. După ce au trecut primii fiori de groază, am constatat cu stupe- 
facţie că stăm cu critica teatrală nu mai prost decît cu critica plastică, muzicală sau 
cinematografică. „Ba din contra” — îţi vine să exclami uneori, cu formula unui celebru, 
pe vremuri, specialist în răspunsuri la orice fel de interviuri și scrisori, din orice domeniu 
al activităţii omeneşti. 

Încîntătorul şi foarte talentatul regizor Lucian Pintilie e îngrijorat că în critica 
dramatică nu există voci de autoritatea şi prestigiul intelectual „al celor din critica lite- 
rară sau cea plastică (Crohmălniceanu, Cioculescu, Streinu, Tertulian, Matei Călinescu, 
Lucian Raicu, sau Comarnescu, Frunzetti, Hăulică etc.)* Cine e vinovat de această 
situaţie ? „Vocile“ fără autoritate şi prestigiu intelectual care scriu critică dramatică, 
sau „vocile“ cu autoritate și prestigiu intelectual care nu scriu critică dramatică ? În 
treacăt fie consemnat, au mai scris critică dramatică, pînă nu de mult, şi un Tudor 
Vianu, şi un G. Călinescu. Tot în treacăt: chiar Tertulian sau Matei Călinescu, precum 


şi cîţiva de la „etc.“, au fost surprinși semnînd — și nu clandestin — cronici dramatice. 
Și absolut în treacăt: ce rost ar avea să reproșăm, de pildă, regizorilor noștri — sau 
chiar să constatăm apropo de regia de teatru — că în proză există voci de autoritatea 


şi prestigiul lui Preda, Stancu, Barbu, Popovici, Velea, D. R. Popescu, Neagu etc., real- 
mente etc., că în poezie..., că în plastică... etc. etc.? Nu știu dacă trebuie să-i fie ne- 
apărat ruşine criticii dramatice cu „voci“, mai mult sau mai puţin prestigioase, ca — 
citez la întîmplare — V. Mindra, Biberi, Silvestru, Narti, Tornea, R. Popescu, Şelmaru, 
Riîpeanu, Băleanu, Elvin, dar mai toate „vocile“ citate au făcut şi mai fac critică lite- 
rară, descind deci, într-o măsură sau alta, de la rubrica „etc.“ a criticii literare. 

Dar dacă tot s-a dat alarma, să ieşim din adăposturi în întîmpinarea tirului. 


+ * x 


Programatic, mulţi dintre participanţii la ancheta revistei „Teatrul“ au ţinut să 
declare : „Pentru mine, critică înseamnă critici“, „Nu există critică, există critici“, dar, 
practic, ci nu au citat nici un nume de critic. Pe neobservate, s-a preferat formula 
„critică teatrală“, mai confortabilă, așa că nu un critic sau altul, ci critica este gazetă- 
rească, nu un critic sau altul, nu o cronică anume, ci critica e în divorţ cu publicul, 
critica se practică la un nivel foarte scăzut, critica trebuie să ştie, critica trebuie să vadă, 
critica trebuie să tindă, critica trebuie să ajungă... Prin urmare, nu există critică, există 

critici. Dar, dacă există critici, înseamnă că există și critică dramatică ! Să ţinem seama 
deci de existenţa ci, şi nu numai cînd avem să-i adresăm reproșuri, ori să-i dăm sfa- 
turi de bună conduită. 


* ` + 


Eficienţa criticii... Ion Cojar are, în răspunsul său, şi următoarea observație : „...cri- 
tica poate fi eficientă şi poate interesa numai dacă apare prompt, imediat după apariția 
obiectului discuţiei. Diagnostic după însănătoșire sau după deces e mai mult decît inutil.“ 
De acord cu imperativul promptitudinii ; critica făcută cu întirziere devine pe trei sferturi 
istorie (literară, teatrală etc.). Dar în legătură cu eficiența criticii dramatice ar fi fost 
teribil de concludente cîteva — cît de puţine — exemple de spectacole îndreptate, îm- 
bunătăţite în urma unor observaţii ale criticii. (Evident, observaţii juste, pertinente şi 
prompte.) E adevărat, nu cunosc nici exemple de picturi care să fi fost modificate ca 
urmare a aprecierilor criticii plastice, deşi aceasta dispune de voci cu autoritate şi pres- 


tigiu intelectual... 


* w + 


Obiectivitatea criticii... Toată lumea cere obiectivitate, fireşte în limitele subiec- 
tivității, ale gustului și preferințelor personale. Valeriu Moisescu vorbeşte, foarte aproape 
de adevăr, de o critică principial obiectivă. Dar cine poate conferi măsura obiectivității ? 
O apreciere care nu-ți convine este bineînțeles subiectivă pentru tine, poate obiectivă 
pentru alții. O apreciere care te flatează nu poate fi în nici un caz subiectivă, dar altora 
li se pare ca atare. De aici, vinovăția criticii, care n-a făcut, n-a ajutat, n-a îndrumat... 
Vinovăţia datează de aproximativ două milenii şi va dăinui cît critica. Să admitem 
totuşi, pentru buna conviețuire a artei și criticii, că orice apreciere argumentată (ştiin- 
tific) este viabilă pînă la contraargumentare. Altminteri, ar trebui să se constituie o 
comisie care să ateste prin vot majoritar caracterul obiectiv al cronicilor dramatice. Dar 
cum și comisia ar fi compusă din oameni, cu gusturi şi păreri personale... 

Nu înțeleg de ce aici, cu privire la critica dramatică, se formulează cu atita 
îngrijorare o problemă care, în alte domenii ale criticii și, în general, ale gîndirii este- 
tice, nu mai torturează de multă vreme somnul nimănui. 

Crin Teodorescu visează la un cod al criticii și, în ultimă instanță, la o „critică 
cibernetică“. Excelentă idee pentru epoca în care spectatorii vor fi roboţi. Probabil că 
pe spectatorii-roboţi îi va „interesa“ exclusiv gradul de perfecţiune (tehnică) al spectaco- 
lului. Critica necibernetică e imperfectă, ca orice proces de recepţie-emisie a unor valori 
artistice, imperlectă ca înșiși spectatorii, pentru care se face teatru, imperfectă ca însăși 
arta teatrului (în înţelesul cel mai dialectic cu putinţă!). Dar e umană, sensibilă, ome- 
neşte, la valoare şi nonvaloare, ca atare de același rang (și, dacă vreţi, de același regn) 
cu arta teatrului și „consumatorii“ (cel mai inestetic termen al esteticii!) ei. Din acest 
punct de vedere seamănă perfect cu critica literară, plastică etc. 

Nu cred că trebuie căutate cu orice preț — în numele unei obiectivităţi abstracte 
și relative — emoţii în spectacolele care nu ne emoţionează. Receptivitatea criticului nu 
presupune neapărat acceptarea oricăror formule sau modalităţi artistice. Dar și refuzul 
de a accepta trebuie explicat. A fi cult nu înseamnă a gusta totul. Dar nici a respinge 
totul. Dacă avem, cît de cît, încredere într-un critic, să avem încredere şi în părerile lui, 
chiar cînd nu corespund părerilor noastre. (Încredere, în înțeles de stimă și nu de adop- 
ţiune silită.) 

Cînd nu este critica teatrală obiectivă ? În primul rînd, cind ignoră sau amestecă 
— din interes ori nepricepere — criteriile judecății de valoare. După apariţia unor 
cronici elogioase la, să spunem, Marele fluviu îşi adună apele, nu-ţi prea dă mîna să 
mai faci obiecţii, oricît de sincere, unei piese ca Moartea unui artist. Este acel sentiment 
penibil de confuzie a criteriilor, sentiment pe care îl definesc cumva Ana Maria Narti 
în articolul „De-regizarea, problema nr. 1?“ („Teatrul“, nr. 10/1965) și V. Moisescu în in- 
tervenţia sa (nr. 11). De aceea, anumite concesii, făcute de anumiţi critici în anumite 
cronici, dau inipresia de derută a criticii dramatice în general, de instaurare, în locul 
ierarhiei valorilor, a anarhiei valorilor. 

Are dreptate absolută L. Pintilie: „critica dramatică este o specie a literaturii, 
nu a gazetăriei“. Ea nu se poate face fără talent. (Nici gazetăria nu se poate face fără 
talent, însă cred că toată lumea a înţeles exact ceea ce vrea să spună Pintilie.) Dar, mai 
ales, nu se poate face fără receptivitate, cit mai largă, cît mai puţin rigidă. Nu tot 
ceea ce nu place criticului este ilicit, nereprezentativ, dăunător etc. Părerile proprii — 
dacă sînt valabile — se impun, nu sint impuse. Criticul oficiază, nu oficializează. Fireşte, 
nu poţi să argumentezi totul, de pildă de ce actorul X e crispat. Dar depinde de aerul 
pe care-l dai constatării: verdict sau opinie. 

De ce-l indispune pe Pintilie (şi pe noi toţi) critica gazetărească ? Fiindcă e con- 
fecţionată — și multe cronici sînt confecţionate astfel — pe principiul parafrazei. Cro- 
nicarul rezumă, reproduce, parafrazează „ce a văzut el la acel spectacol“. Pentru treaba 
asta nu trebuie talent: elevii fac lucrul acesta curent, uneori cu multă aplicaţie. De 
Sanctis : „Criticul este asemenea actorului: ambii nu reproduc pur și simplu lumea 
poetică, ci o integrează, umplu lacunele.“ M. Ralea: „Criticul e un creator de puncte de 
vedere noi, în raport cu o operă. El o face iubită şi din alte motive, înţeleasă 
şi prin alte prisme, îi aduce noi aderenţi, formează un nou prozelitism, pentru că tre- 
zeşte noi interese, atrage cititori și oameni pe care vechile aspecte nu-i interesau.“ 
Rezumatul gazetăresc, chiar compus cu talent narativ, este mai puțin, nu mai mult decit 
opera însăși, deci perfect inutil. Dacă nu minimalizant. Apar în presă unele cronichete 
(cochetă denumire !), din care cititorii află despre ce e vorba în cutare spectacol sau 
despre ce nu e vorba. Critica e informare? Pentru asta există publicaţii și rubrici 
speciale. Cum să înghesui, într-o sfrijită şi rezumativă coloniță de gazetă, cultură, 
inteligenţă, puncte de vedere noi? 


* + * 
O dificultate, dacă nu chiar o suferință a criticii noastre dramatice — dar nu 
numai a criticii dramatice și nu numai a criticii noastre — este pășirea treptei care 


desparte impresia de judecată : se rezistă mult și dîrz pe teritoriul nelimitat și neangajant 
al impresiei. Opera de artă excită gustul estetic al criticului, declanșează o serie de 
impresii, care sint notate brut (uneori brutal), eventual elegant-metaforic sau difuz-in- 
congruent, iar aceste simple sau complicate manifestări rudimentare ale gustului, ale 
recepţiunii artistice, trec drept replici critice la spectacolul teatral. Nu doar în unele 
cronici din „Contemporanul“ (cîteva — admirabile prototipuri ale „genului“), dar şi în 
multe dintre cronicile pe care le scriem cu convingerea de a fi edificat solide şi organizate 
judecăţi, recitindu-le lucid, vom descoperi zone ale impresiei pure, culori fără contur, 
contururi fără miez, descărcări grăbite ale sensibilităţii critice elementare. „Dar toate 
aceste impresii delicate — scrie Tudor Vianu — ajung să fie bine întemeiate și intră 
în sigura noastră stăpînire intelectuală numai atunci cînd le transformăm în judecăţi. 
Raţionalitatea profundă a gustului permite această promovare a impresiilor în judecăţi 
și face posibilă lucrarea de comentare a criticii literare şi artistice.“ Judecăţile sînt, 
în fond, liniile de înaltă tensiune ale criticii, prin care circulă decisiv și viguros gîndirea 
creatoare, revelatoare de puncte de vedere noi asupra operei de artă, substanţa și fina- 
litatea însăşi a actului critic. Înţelegem uneori judecăţile ca simple evaluări estetice sau 
etice („cutare are sau nu are talent“), iar răsfirarea impresiilor se simte perfect blindată 
in vecinătatea acestor „judecăţi“. După părerea noastră, judecata critică nu presupune 
numai o exactă apreciere a valorii unei lucrări de artă, ci şi asocieri, disocieri, ierarhizări, 
sublinieri, dezvăluiri care, toate, compun actul critic major. 

Ceca ce a realizat viabil critica noastră dramatică se bazează în primul rînd 
pe aceste judecăţi complexe, emise pe temeiul adîncirii analitice a fenomenului teatral 
contemporan. Esenţial este că — asemenea criticii care se ocupă de proză sau poezie — 
critica dramatică a fundamentat nişte criterii, deduse din însăși ierarhia valorilor teatrale 
din ţara noastră și din restul globului, din direcţiile de dezvoltare și din stilurile artis- 
tice, în fine, din creaţiile cele mai reprezentative pentru cutare direcţie sau stil. Desigur, 
s-au dat lupte pentru cîștigarea dreptului de a vehicula aceste criterii, dar lupte s-au 
dat peste tot în gîndirea critică contemporană. Discuţia mult discutată în jurul specta- 
colului Cum vă place nu e singulară şi nu dovedeşte o dezorientare a criticii de 

specialitate. Să ne amintim că şi „Moromeţii“ şi „Groapa“ au fost întîmpinate, la apariţie, 
cu rezerve și chiar cu invective, iar critica literară a luptat (cu ea însăși, cum s-ar 
spune) ca să impună aceste opere magistrale ale prozei contemporane. Mai recent, 
discuţia în jurul povestirii „În treacăt“ de Nicolae Velea a demonstrat încă o dată că 
noul artistic nu se instituie fără spadă. 

Aş cuteza să afirm, înfruntînd toate riscurile, că un anume grad de conservato- 
rism este normal, inerent şi deloc criminal în contactul criticii cu opera de artă nova- 
toare. În definitiv, receptind cu prudenţă inovaţia, criticul o face în numele unor valori 
verificate. Numai cînd respinge o creație pentru motivul că e nouă, că nu s-a mai 
„experimentat“ şi nu are încă „tradiţie“, criticul devine dogmatic și-și omoară singur 
creditul moral-estetic. Să-i admitem deci şi criticului — aşa cum admitem poetului, 
dramaturgului sau regizorului — dreptul de a intra în conflict cu el însuşi, de a ezita 
şi chiar de a se înșela uneori în aprecierile sale. i 

În disputele interioare sau exterioare se naşte şi se cristalizează profilul autentic 
al criticii dramatice, structura ei contemporană. 

Din nefericire, însă, unii critici au fobia discuţiei, a schimbului de opinii. Dacă 
Radu Popescu se ridică împotriva „supraregiei“, iar Ana Maria Narti se angajează în 
replică, susținind un punct de vedere profesional, pentru Margareta Bărbuţă aceasta 
înseamnă „falsă problemă“, „tendința greșită de a transforma o opinie personală în 
directivă“. Dacă un critic scrie: „..credem în posibilitatea de a înlătura tirania absolută 
a subiectului, convinși fiind că publicul contemporan este deopotrivă receptiv la tensiunea 
ideilor ca şi la cea a intrigii“, pentru Margareta Bărbuţă aceasta înseamnă a „proclama 
abolirea subiectului în piesa de teatru, identificînd drama de idei cu piesa fără subiect 
şi făcînd dintr-o problemă de gust personal o problemă de principiu“. Unde se proclamă 
abolirea subiectului ? Unde se identifică? Unde se face o problemă de principiu? De 
ce unii critici au oroare de păreri? ! 

Unora dintre critici le lipseşte sarea, altora stilul, altora claritatea, altora punctul 
de vedere personal. În ansamblu însă, situaţia nu mi se pare dezastruoasă. Cit priveşte 
discuţia de faţă, e utilă, deși nu-i prima, nici ultima. 

De cîte ori în literatură s-au mișcat niște lucruri, s-au clătinat niscai valori şi 
s-au înălțat altele, de cîte ori au apărut nu știu ce bazaconii — versificate sau nu —, a 
doua zi uitate, criticii s-au chemat reciproc (sau au fost chemaţi de scriitori) la ordine, 
iscîndu-se lungi, dar igienice — pentru primenirea aerului literar — dezbateri. La fel 
se petrec, cred, lucrurile în viaţa teatrală. Foarte bine. Să ne confruntăm, ca să facem 
puţină mișcare, ca să nu ne anchilozăm, ca să ne verificăm prin opinia artiştilor. 


LE E i 


„Dar cine aduce vreodată o cît de mică laudă acestor anonimi batjocoriţi de toată 


lumea în unanim acord ?* (Mihai Ralea). 4 

